b'\n_START_ARTICLE_\nUue-P\xc3\xb5ltsamaa m\xc3\xb5isa kalmistu\n_START_PARAGRAPH_\nUue-P\xc3\xb5ltsamaa m\xc3\xb5isa kalmistu on kalmistu P\xc3\xb5ltsamaa kihelkonnas Viljandimaal, t\xc3\xa4nap\xc3\xa4evase haldusjaotuse j\xc3\xa4rgi P\xc3\xb5ltsamaa linnas J\xc3\xb5geva maakonnas. Kalmistu j\xc3\xa4\xc3\xa4b kunagisest m\xc3\xb5isakeskusest linnulennult umbes \xc3\xbche kilomeetri kaugusele idakirdesse.\n_START_SECTION_\nAjalugu\n_START_PARAGRAPH_\nKalmistu rajasid Uue-P\xc3\xb5ltsamaa m\xc3\xb5isa tollased omanikud Lilienfeldid umbes 1770. aastate algul, kui P\xc3\xb5ltsamaa m\xc3\xb5is jagati Uue- ja Vana-P\xc3\xb5ltsamaa m\xc3\xb5isaks ning Uue-P\xc3\xb5ltsamaa m\xc3\xb5isas ehitati v\xc3\xa4lja uued hooned. Esimene matus uuel kalmistul toimus 1771. aastal._NEWLINE_Uue-P\xc3\xb5ltsamaa m\xc3\xb5isa kalmistule on arvatavasti maetud 28 lahkunut. Praegu pole see kalmistu kasutusel. _NEWLINE_L\xc3\xa4hestikku asuvad Uue-P\xc3\xb5ltsamaa m\xc3\xb5isa kalmistu ja uus kihelkonnakalmistu moodustavad alates 1997. aastast \xc3\xbchise riikliku kultuurim\xc3\xa4lestise \xe2\x80\x93 P\xc3\xb5ltsamaa kalmistu. Nende vahele j\xc3\xa4\xc3\xa4b eraldi kultuurim\xc3\xa4lestisena P\xc3\xb5ltsamaa II maailmas\xc3\xb5ja matmispaik, kuid nendel m\xc3\xa4lestistel on \xc3\xbchine kaitsev\xc3\xb6\xc3\xb6nd.\n_START_SECTION_\nKalmistu kabel\n_START_PARAGRAPH_\nKalmistu idaosas paikneb matusekabel, mis on ehitatud umbes 19. sajandi keskel (ehitusmeister Johann M\xc3\xbchlhausen). Kabeli torni l\xc3\xbchendati 1916. aastal. Praegu on kabel kasutuses matmistarvete hoiukohana.'